Source: https://beta.e-justice.europa.eu/404/SK/interest_rates?FINLAND&action=print
Timestamp: 2019-11-23 00:10:00+00:00
Document Index: 16017116

Matched Legal Cases: ['§ 2', '§ 3', '§ 12', '§ 3', '§ 12', '§ 4', '§ 4', '§ 2', '§ 4', '§ 8', '§ 12']

1 Je „zákonný úrok“ v členskom štáte stanovený? Ak áno, ako je v tomto členskom štáte zadefinovaný „zákonný úrok“?
2 Ak áno, aká je jeho výška/sadzba a jeho právny základ? Ak sú pre zákonný úrok stanovené rozličné sadzby, za akých okolností a podmienok sa uplatňujú?
3 Ak je to potrebné, sú k dispozícii ďalšie informácie o spôsobe výpočtu zákonného úroku?
4 Je k dispozícii bezplatný online prístup k právnemu základu uvedenému vyššie?
„Zákonným úrokom“ vo fínskych právnych predpisoch je úroková sadzba, ktorá sa uplatňuje v prípade nesplateného dlhu pred dátumom splatnosti, a sankčného úroku pre oneskorené platby. Ustanovenia týkajúce sa oboch typov zákonného úroku sú stanovené v zákone o úrokoch (633/1982). Povinnosť platiť úrok alebo sankčný úrok z omeškaných platieb je stanovená na základe zákona o úrokoch, pokiaľ z povinnosti dlžníka alebo obchodnej praxe nevyplýva inak alebo pokiaľ nie je inak stanovené zákonom (zákon o úrokoch, § 2, ods. 1).
Úrok z dlhov: Dlžník nepodlieha plateniu úroku v období pred dátumom splatnosti dlhu (zákon o úroku, § 3, ods. 1). Je však možné dohodnúť, že dlh sa musí platiť. Ak povinnosť platiť úrok bola dohodnutá bez určenia úrokovej sadzby, dlžník musí platiť ročný úrok v súlade s referenčnou sadzbou uvedenou v § 12 zákona o úrokoch (zákon o úrokoch, § 3, ods. 2).
Pri zmluvách o úveroch uskutočnených spotrebiteľmi, týkajúcich sa výberu hotovosti, sa tiež uplatňuje ustanovenie kapitoly 7, odseku 17a zákona o ochrane spotrebiteľov (38/1978), v ktorom sa uvádza, že ak suma úveru alebo úverového limitu je menšia ako 2 000 EUR, ročná úverová sadzba nesmie presiahnuť referenčnú sadzbu uvedenú v § 12 zákona o úrokoch plus 50 %.
Sankčný úrok z omeškaných platieb: V prípade dohôd spadajúcich do rozsahu pôsobnosti zákona o podmienkach úhrady za obchodné zmluvy (30/2013) je základný úrok z omeškaných platieb o osem percentuálnych bodov vyšší ako referenčná sadzba platná v predmetnom období (zákon o úrokoch, § 4a, ods. 1), t. j. aktuálna sadzba je 8,5 %. V prípade iných dohôd je základný sankčný úrok z omeškaných platieb o sedem percentuálnych bodov vyšší ako referenčná sadzba platná v predmetnom období (zákon o úrokoch, § 4), t. j. aktuálne 7,5 %.
Pokiaľ ide o spotrebný úver, ustanovenia zákona o úrokoch týkajúce sa sankčného úroku z omeškaných platieb sú povinnými právnymi predpismi a nie je možné dohodnúť sa na vyššej sadzbe úroku z omeškaných platieb (zákon o úrokoch, § 2, ods. 2). V prípade iných dlhov je možné dohodnúť sa na sadzbe úroku z omeškaných platieb. Pri zmluvách spadajúcich do rozsahu pôsobnosti zákona o podmienkach úhrady za obchodné zmluvy však nie je možné dohodnúť, že veriteľ nemusí mať právo účtovať sankčný úrok z omeškaných platieb, a ak je dlžník obstarávateľom, nie je možné dohodnúť sa na nižšej úrokovej sadzbe pre omeškané platby, ako je sadzba určená podľa § 4a, ods. 1 zákona o úrokoch (zákon o podmienkach úhrady za obchodné zmluvy, § 8).
Referenčná sadzba uvedená v zákone o úrokoch je úroková sadzba uplatňovaná Európskou centrálnou bankou na svoje aktuálne hlavné refinančné operácie vykonané pred prvým kalendárnym dňom každého polroka zaokrúhlená nahor na najbližšiu polovicu percentuálneho bodu (zákon o úrokoch, § 12).
Neoficiálny anglický preklad zákona o úrokoch možno nájsť na: http://www.finlex.fi/fi/laki/kaannokset/1982/en19820633.pdf
Fínske a švédske znenie zákona možno nájsť na: http://www.finlex.fi/en/laki/kaannokset/1982/en19820633?search%5Btype%5D=pika&search%5Bpika%5D=Korkolaki
Zákon o podmienkach úhrady za obchodné zmluvy možno nájsť na: http://www.finlex.fi/fi/laki/ajantasa/2013/20130030?se
Zákon o ochrane spotrebiteľa možno nájsť na: http://www.finlex.fi/fi/laki/ajantasa/1978/19780038?se
Posledná aktualizácia: 22/02/2017